Nekropola stećaka Lištani
Nekropola stećaka Veliki i Mali Han nalazi se u naselju Lištani udaljenom 20 km zračne linije sjeverozapadno od Livna u Bosni i Hercegovini. Livanjska općina bila je među četiri općine s najviše stećaka u Bosni i Hercegovini. Nekropola je i nacionalni spomenik Bosne i Hercegovine. Nacionalni spomenik čine dvije nekropole: Mali Han i Veliki Han. Nekropola Mali Han sa 59 stećaka oblika sanduka i ploča, smještena je na i oko prahistorijskog tumulusa radijusa oko 60 m i broji 59 stećaka. Tumulus je blago izdignut iznad nivoa terena za oko 1,0 m, zatravnjen je, i na njemu nisu uočeni tragovi nekog drugog materijala osim zemlje. Nije arheološki istražen niti ima vidljivih artefakata. Na tom dijelu lokaliteta došlo je 2020. godine do nelegalnog iskopa pijeska pri čemu je lokalitet devastiran. Pošto su 2/3 tumula odnešene nije moguće potvrditi da se radi o tumulu. U presjeku iskopa vidi se arhitektura srednjovjekovnih grobova s kamenim obložnim pločama te ljudske kosti razbacane po iskopu. Nekropola sa stećcima Veliki Han sa 25 stećaka oblika ploča, udaljena je oko 100 metara južno od nekropole Mali Han, smještena na sasvim blagom uzvišenju od približno 80 cm (mogućem zemljanom tumulusu sa radijusom od oko 30 m) i broji 25 stećaka. Najveći broj stećaka je utonuo.